Akied
Akied [ak'ied] on hõim Tansaania põhjaosas Kilimanjarost lõunas, tänapäeval peamiselt masaide asustatud savannis, Olduvai kuristikust paarsada kilomeetrit kagu pool. Akied on üks väheseid Aafrikas säilinud küttide-korilaste hõime. Antropoloog Marianne Hovind Bakkeni hinnangul elab piirkonna külades kokku 2000–3000 akiet. Naaberrahvad peavad neid mahajäänuks. Masaid nimetavad neid iltorobo'deks ehk vaesteks inimesteks, kel pole kariloomi; suahiilid aga kasutavad akiede ja mõne teise küttide-korilaste hõimu kohta nimetust ndorobo.